**LEES: JOHANNES 18:28-19:16**

**Die Lam van God wat die sonde van die wêreld wegneem**

**1. Daar is die Lam van God”**

“Dit is die mens,” sê Pilatus toe hy vir Jesus aan die skare wys daardie Vrydag oggend. “Dit is die mens... *Dís hoe die mens lyk*.”

Hierdie woorde van Pilatus is so vol betekenis, want dit nooi ons uit om terug te gaan reg na die begin toe van Johannes se verhaal oor Jesus. Onthou mooi, reg aan die begin van Johannes een – in die eerste paar verse – hoor ons ook van die mens. Ons hoor dat die Woord van God méns geword het en onder ons kom woon het. Die onsigbare, oneindige, ewige God is verenig met die mens in hierdie persoon, Jesus, wat in Nasaret gebore is.

En in ŉ sekere opsig gaan die hele vertelling van Johannes verder daaroor om ons iets te laat sien – of mens sou kon sê om ons iets te laat ínsien – van wat dít beteken. Want dis mos wat **geloof** is, broers en susters. Geloof is om dieper te kyk as die buitekant; om fyner te hoor as die oppervlak, soos Hebreërs 11 sê. Johannes wil ons begelei om in hierdie *mens*, Jesus van Nasaret vir *God* en God se werk te herken. En dit is ontsaglik belangrik vir ons! Hoekom? Want as ons die ware mens raaksien, dan kan ons onsself ook beter raaksien. In hierdie ware mens gaan ons ons eie menswees beter verstaan.

Dit is die belofte van Johannes se verhaal, en in Johannes se vertelling gebruik die Heilige Gees ŉ paar strategieë om ons te help om by hierdie dieper sien, wat geloof is, uit te kom. In die afgelope maande se eredienste hier by Wapadrant het ons hulle ŉ hele paar keer teëgekom. In die eerste plek is daar die **tekens** wat Jesus doen. Hierdie wondertekens is bedoel om ons die pad verby die oppervlak na die dieper betekenis van Jesus te wys. Dink bietjie aan die wondertekens wat Jesus gedoen het: die bruilof in Kana, toe Jesus water in wyn verander het. Die genesing van ŉ verlamde man by die Bad van Betesda; die vermeerdering van die brood; en - iets van ŉ hoogtepunt van hierdie tekens - die opwekking van Lasarus uit die dood. En elke keer gaan hierdie tekens saam met ŉ verduideliking deur Jesus. En, onthou nou weer: elke keer praat Jesus dan oor God: “Ek en die Vader is een...” “Die Seun kan nie iets doen wat die Vader nie vir Hom gegee het nie...”

Dit is ŉ eerste strategie hier in die boek Johannes. ŉ Tweede strategie wat Johannes gebruik is om ŉ paar belangrike **ontmoetings** van Jesus met mense te beskryf. Dink aan Jesus se ontmoeting met Nataniël; dink aan die ontmoeting met Nikodemus, met die vrou wat op owerspel betrap is. Dink aan die ontmoeting met die Skrifgeleerdes en die Fariseërs... Gaan hierdie mense, in Jesus se interaksie met hulle, iets diepers insien van wie Hy is? Dit is die groot vraag vir die dissipels, en dit is ook die groot vraag vir ons.

Maar nou, in die derde plek, gebruik Johannes die strategie van om na Jesus te kyk deur die **feeste** wat vir die Here se mense sin gegee het aan hulle lewe. Mens sou kon sê Johannes gebruik die feeste van die Jode soos lense wat ŉ oogkundige vir ŉ mens laat aanpas en elke keer dan vir jou vra: “sien jy nou duideliker?” Hier sou mens kon dink aan die bruilofsfees by Kana; jy sou kon dink aan die fees van die sabbat – toe Jesus op die Sabbatdag ŉ man by die Bad van Betesda gesond gemaak het. ŉ Mens sou ook kon dink aan die Loofhuttefees. Dit was mos die fees waartydens die mense vir hulle hutte van blaretakke gebou het waarin hulle vir die duur van die fees gebly het. Dit was om hulle te herinner aan die Here se beskerming tydens die reis deur die woestyn en hoe God vir hulle water uit ŉ rots laat kom het toe hulle op pad was om van die dors dood te gaan. Dink daaraan hoe Jesus op die laaste dag van hierdie fees vir die mense gesê het: kom na my toe, almal wat dors het. Ek sal vir julle water gee, en strome lewende water sal uit júlle binneste vloei. So Johannes gebruik die loofhuttefees soos ŉ lens om ons te vertel wie hierdie Jesus van Nasaret regtig is.

Maar dan is daar die lens van die **Paasfees**, en ŉ mens sou kon sê dit is dié groot lens wat Johannes voor ons oë inskuif om ons te laat insien wie hierdie mens Jesus regtig is. Weereens: sommer reg aan die begin van Johannes se vertelling – al in die eerste hoofstuk – hoor ons Johannes die Doper se woorde toe Jesus verbyloop: “Daar is die Lam van God wat die sonde van die wêreld wegneem.” Dit is natuurlik ŉ verwysing na die Paaslam wat geslag word, en ons gaan nou verder daaroor dink. Maar hou in gedagte hoe dat Johannes heeltyd deur die loop van die vertelling na die Paasfees verwys. Ons hoor drie keer hoe dat Jesus na Jerusalem toe gegaan het vir die Paasfees. Die Paasfees moet heeltyd in ons agterkoppe wees. En dan die derde keer wanneer Jesus in Jerusalem aankom vir die Paasfees val dit saam met die hoogtepunt van Johannes se vertelling van wat met Jesus gebeur. Die punt is: ons moet nou alles wat verder gebeur deur die lens van die Paasfees verstaan.

**2. “Die Paasfees van die Jode was naby”**

So wat was die betekenis van die Paasfees dan nou vir die Here se mense van daardie tyd? Wel, miskien sou ŉ mens net hierdie twee punte kon uitlig, naamlik **beskerming** en **bevryding**. Onthou, die Paasfees is ingestel toe die Israeliete lank gelede die slawe van die Egiptenare was. Die Egiptenare het die Israeliete gevange gehou en gedwing om hard vir hulle te werk. Maar die Here het ŉ klomp plae oor die Egiptenare gebring om hierdie mag waarmee die Egiptenare die Here se mense gevange gehou het te breek. En die hoogtepunt van die plae was dat die eersgebore manlike nasate van die mens en diere in Egipte almal gelyktydig sou sterf. In een nag sou al die oudste seuntjies van die mense en al die eersgebore manlike diere doodgaan. Met ander woorde die kroon van die toekoms - afgebreek. Hulle wat die toekoms was sou almal doodgaan. Die toekoms word morsaf gebreek.

Destyds, met die instelling van die Paasfees moes die Israeliete ŉ lam sonder liggaamsgebrek slag, en dan moes hulle met ŉ hisop bossie die bloed van die paaslam teen hulle deurkosyne smeer. En so is hulle beskerm. Die dood het by die Israeliete verbygegaan en die Egiptenare getref, maar nie vir hulle nie. So die Paasfees is sulke goeie nuus! Dit gaan oor die Here se beskerming: die dood wat op pad was tref die mense nie. En daarmee saam, in die tweede plek, gaan die Paasfees oor bevryding. Want daarna kon die Israeliete wegtrek uit Egipte. Kon hulle trek na ŉ land waar hulle uiteindelik in vryheid kon woon. ŉ Nuwe toekoms gaan vir hulle oop. En daarom, sedert baie lank gelede was die Paasfees een van die belangrikste feeste vir die Here se mense.

**3. Jesus, die Paaslam wat geslag word**

En dit is juis waarom Johannes dit gebruik! Het julle opgelet hoe baie verwysings na die Paasfees daar net is in die gedeelte wat ons vanoggend gelees het? Die Jode bring vir Jesus na Pilatus toe, maar hulle wil nie in sy paleis ingaan nie, want dan sou hulle onrein word en nie die Paasfees kon vier nie. Pilatus, op sy beurt, was gewoond om tydens die Paasfees as ŉ blyk van goedgunstigheid, ŉ gevangene vir die Jode vry te laat. En wat gebeur? Die een wat tereggestel moes word – die rower, Barabbas – kom vry, en die een wat onskuldig is word tereggestel. Die paaslam, sonder liggaamsgebrek word geslag, en die wat moes doodgegaan spring die dood vry... En dan, om dit net nog duideliker te maak, laat weet Johannes ons dat dit omtrent twaalfuur was, terwyl die voorbereidings vir die Paasfees in volle swang was, dat Pilatus vir Jesus oorgelewer het om gekruisig te word.

Hier’s die mens, broer en suster. Wie’s Hy? Hoe gaan jy en ek verby die brose buitekant kyk, verby die oppervlak hoor om te verstaan wie Hy regtig is? Die Heilige Gees nooi ons uit om Hom as die ware Paaslam te sien. Die eintlike een waarheen al die ander Paasfeeste vantevore heengewys het. Hy is die een deur wie se bloed daar bevryding kom. Uit onsself het ons nie ŉ toekoms nie. Ons eersgeborenes is vir die vernietiging bestem. Ons beste pogings loop op niks uit. Maar in Hom spring ons die dood vry. Nog meer: in Hom kom ons vry van die goed wat ons verslaaf. Nou kan ons saam met God lewe in die land wat God vir ons gee.

Hierdie Jesus Christus is die ware mens. As jy deur die Paasfees kyk verstaan jy dat deur deel te wees van Hom, jy beskerm word van die dood en dat jy deur Hom bevry word. Die uitnodiging is om hierdie ware Paasfees te vier en so ware mens te word. Eet Hom, drink die wyn van sy bloed en leef uit hierdie vryheid.

AMEN